Inštitucionálne zabezpečenie riešenia záležitostí rómskych komunít 

     Inštitucionálne zabezpečenie efektívnejšieho riešenia integrácie rómskych komunít vychádza z návrhu koordinovať činnosť Splnomocnenca vlády SR pre rómske komunity (ďalej len splnomocnenec) a novozriadeného Úradu pre integráciu rómskych komunít. Zriaďovateľom Úradu pre integráciu rómskych komunít na základe zriaďovacej listiny  je Úrad vlády SR. Jeho riaditeľa na návrh splnomocnenca menuje a odvoláva vedúci Úradu vlády SR. Splnomocnenec, ktorý je menovaný vládou SR, má na základe štatútu pre výkon svojej činnosti zriadený sekretariát splnomocnenca vlády SR pre rómske komunity, ktorý je súčasťou organizačnej štruktúry Úradu vlády SR. Poradným orgánom splnomocnenca je medzirezortná komisia pre záležitosti rómskych komunít.

1.  Splnomocnenec vlády SR a sekretariát splnomocnenca vlády SR pre rómske komunity
Splnomocnenec je poradným orgánom vlády pre problematiku rómskych komunít v Slovenskej republike, je menovaný vládou SR na návrh podpredsedu vlády SR. Svoju činnosť vykonáva na základe vládou schváleného štatútu (časť V. – Štatút), ktorý reflektuje štrukturálnu potrebu koordinácie politík jednotlivých rezortov vo vzťahu k riešeniu záležitostí rómskych komunít. Sekretariát splnomocnenca je súčasťou organizačnej štruktúry Úradu vlády SR. Výdavky spojené s plnením úloh splnomocnenca a sekretariátu sa hradia zo štátneho rozpočtu. Návrh rozpočtu na plnenie úloh splnomocnenca a sekretariátu sa predkladá ako súčasť návrhu rozpočtu rozpočtovej kapitoly Úradu vlády Slovenskej republiky.

1. 1. Hlavná pôsobnosť splnomocnenca
-	riešenie záležitostí rómskych komunít a realizácia systémových opatrení na zlepšenie postavenia a ich integráciu do spoločnosti;
-	príprava, zadávanie a vyhodnocovanie programov zameraných na zlepšenie postavenia    príslušníkov rómskych komunít v spoločnosti;
-	návrhy a realizácia opatrení v súčinnosti s ústrednými orgánmi štátnej správy, miestnymi orgánmi štátnej správy, orgánmi územnej samosprávy a mimovládnymi organizáciami, aj prostredníctvom vlastných štruktúr;
-	príprava podkladov a stanovísk na rokovania vlády;
-	organizovanie porád zainteresovaných orgánov a inštitúcií a po dohode s nimi návrhy príslušných opatrení a záverov;
-	kontrola prijatých a realizovaných opatrení v súčinnosti s ústrednými orgánmi štátnej správy, miestnymi orgánmi štátnej správy, orgánmi územnej samosprávy a mimovládnymi organizáciami, aj prostredníctvom vlastných štruktúr;
-	kontrolná činnosť vo vzťahu k pracovníkom sekretariátu splnomocnenca vlády SR pre rómske komunity;

1. 2. Organizačná štruktúra sekretariátu obsahuje  12 pracovných miest (7 štátna služba,
5 verejná služba). Všetci sú zamestnancami sekretariátu so sídlom v Bratislave.

Pozície a hlavná náplň pracovníkov sekretariátu splnomocnenca vlády SR pre rómske komunity (pozri aj organizačnú štruktúru sekretariátu v prílohe):
•	riaditeľ sekretariátu - riadi chod sekretariátu a zodpovedá za prípravu materiálov na rokovania vlády SR; zodpovedá za koordináciu plnenia Základných téz koncepcie politiky vlády SR v integrácii rómskych komunít (ďalej len Základné tézy); je výkonným tajomníkom Medzirezortnej komisie pre záležitosti rómskych komunít;
•	koordinátor pre právnu oblasť a ľudské práva - definuje a pripravuje podklady pre programy v oblasti ľudských práv; za svoju oblasť zabezpečuje plnenie Základných téz a ich rozpracovanie do opatrení v strednodobom a dlhodobom horizonte; poskytuje právne poradenstvo v oblasti dodržiavania ľudských práv;
•	koordinátor pre oblasť vzdelávania a kultúry - je výkonným koordinátorom riešenia záležitostí rómskych komunít v daných oblastiach; definuje a pripravuje podklady pre programy v oblasti vzdelávania a kultúry; za svoju oblasť sa spolupodieľa na príprave vládnych materiálov a na ich pravidelnom vyhodnocovaní; v spolupráci s rezortnými ministerstvami zabezpečuje plnenie Základných téz a ich rozpracovanie do opatrení v strednodobom a dlhodobom horizonte;
•	koordinátor pre oblasť bývania a zamestnanosti  - je výkonným koordinátorom riešenia záležitostí rómskych komunít v daných oblastiach; definuje a pripravuje podklady pre programy v oblasti bývania a zamestnanosti; za svoju oblasť sa spolupodieľa na príprave vládnych materiálov a na ich pravidelnom vyhodnocovaní; v spolupráci s rezortnými ministerstvami zabezpečuje plnenie Základných téz a ich rozpracovanie do opatrení v strednodobom a dlhodobom horizonte;
•	koordinátor pre sociálnu oblasť a zdravotníctvo - je výkonným koordinátorom riešenia záležitostí rómskych komunít v daných oblastiach; definuje a pripravuje podklady pre programy v sociálnej oblasti a v oblasti zdravotného stavu; za svoju oblasť sa spolupodieľa na príprave vládnych materiálov a na ich pravidelnom vyhodnocovaní; v spolupráci s rezortnými ministerstvami zabezpečuje plnenie Základných téz a ich rozpracovanie do opatrení v strednodobom a dlhodobom horizonte;
•	koordinátor pre styk s verejnosťou a médiami - vypracúva stratégiu sekretariátu splnomocnenca vo vzťahu k verejnosti a médiám; vytvára návrhy a koordinuje PR aktivity splnomocnenca;
•	koordinátor pre medzinárodnú spoluprácu - aktívne spolupracuje s Ministerstvom zahraničných vecí SR (ďalej len „MZV SR“); v koordinácii s príslušnými odbornými útvarmi MZV SR udržuje kontakty s diplomatickými misiami SR; s pomocou príslušných útvarov MZV SR nadväzuje a udržiava styky s diplomatickými misiami cudzích štátov v SR; v súčinnosti s MZV SR zabezpečuje aktivity Úradu vo vzťahu k medzivládnym organizáciám a inštitúciám; koordinuje spoluprácu Úradu s mimovládnymi organizáciami; organizačne zabezpečuje účasť splnomocnenca vlády SR na medzinárodných podujatiach;
•	koordinátor projektovo-finančný - administruje žiadosti o dotáciu zo štátneho rozpočtu a spracovanie projektov na riešenie problémov rómskej komunity a sociálne a kultúrne potreby rómskej komunity (grantová schéma sekretariátu); vykonáva kontrolu nad pridelenými finančnými prostriedkami v rámci grantovej schémy sekretariátu pre jednotlivých žiadateľov;
•	programový koordinátor - koordinuje pracovníkov úradu pri príprave a realizácii programov; komunikuje s osobami zaoberajúcimi sa prípravou projektov pre riešenie záležitostí rómskych komunít na príslušných ministerstvách a Úrade vlády;
•	asistent splnomocnenca - koordinuje organizačné, personálne a programové zabezpečenie pracovných stretnutí v mene splnomocnenca; organizačne zabezpečuje zasadnutia poradných orgánov splnomocnenca a Medzirezortnej komisie pre záležitosti rómskych komunít;
•	sekretárka riaditeľa sekretariátu - vedie databázu údajov a spisový archív; vybavuje korešpondenciu, vedie prehľad došlej a odoslanej pošty, vedie a spracováva evidenciu o dochádzke a čerpaní dovolenie;
•	administratívny pracovník sekretariátu

2.	Úrad pre integráciu rómskych komunít
     Úrad pre integráciu rómskych komunít (ďalej len Úrad) je rozpočtová organizácia, zriadená Úradom vlády SR v súlade s ustanoveniami zákona č. 303/1995 Z. z. o rozpočtových pravidlách. Riaditeľa Úradu na návrh splnomocnenca vlády SR pre rómske komunity menuje a odvoláva vedúci Úradu vlády SR (časť VI. – Zriaďovacia listina).
Základnou úlohou Úradu je koordinácia a pomoc pri realizácii nosných programov schválených vládou SR (v súčasnosti Komplexný rozvojový program rómskych osád a Program sociálnych terénnych pracovníkov – uznesenie č. 357 z 10. apríla 2002) a to v súčinnosti s regionálnymi a miestnymi samosprávami. Zo skúsenosti z doterajšej realizácie oboch programov vyplýva, že obce ani mestá nemajú potenciál na komplexné riešenie integrácie Rómov na úrovni vlastnej obce či mesta, na vypracovanie lokálnych stratégií na efektívnu spoluprácu medzi rómskymi a nerómskymi obyvateľmi obce, odstránenie sociálnej segregácie a na vypracovanie projektov, ktoré by zvýšili kvalitu života v lokalite (výstavba domov a technickej infraštruktúry, výstavba alebo rekonštrukcia materských a základných škôl, projekty na podnikanie v rámci obce a pod.). Prostredníctvom detašovaných kancelárií bude Úrad poskytovať konzultácie a poradenstvo pre obce a mestá, ktoré sa stanú súčasťou Komplexného rozvojového programu vo vyššie zmienených činnostiach. 
	Zároveň je potrebné hľadať zdroje financovania týchto aktivít. V návrhu pozície SR k Negociačnému mandátu EK k NRP pre vyjednávanie CSF (uznesenie č. 855 z 10. septembra 2003) sa uvádza, že sa rozšíria aktivity v rámci existujúcich opatrení tak, aby zabezpečovali riešenie integrácie marginalizovaných rómskych komunít. Navrhované aktivity v rámci opatrení sa zamerajú na rómsku komunitu v súlade s uznesením vlády č. 278/2003 (Základné tézy koncepcie politiky vlády SR v integrácii rómskych komunít) a Komplexným rozvojovým programom rómskych osád primerane riešeniam navrhovaným v jednotlivých operačných programoch. Aktivity, ktoré súvisia s realizáciou Komplexného rozvojového programu horizontálne prechádzajú všetkými operačnými programami. Jeden z hlavných zdrojov financovania takéhoto programu sú teda štrukturálne fondy Európskej únie. V nadväznosti na prvú úlohu Úradu je preto v jeho predmete činnosti aj poskytovanie konzultácií v oblasti prípravy projektov pre fondy zahraničnej pomoci a to rovnako prostredníctvom detašovaných kancelárií ako aj samotného Úradu v Bratislave.

2.1. Hlavná pôsobnosť Úradu
-	koordinácia a realizácia programov vlády zameraných na integráciu rómskych komunít v spolupráci so splnomocnencom vlády SR pre rómske komunity a orgánmi regionálnych a miestnych samospráv;
-	definovanie teritoriálnych a sektorových priorít v integrácii Rómov, poskytovanie konzultácií v oblasti prípravy regionálnych projektov pre zahraničné fondy;
-	zber informácií a monitorovanie realizovaných politík z hľadiska ich dosahu na integráciu rómskych komunít;
-	monitorovanie realizácie ďalších podporných projektov realizovaných inými subjektami v oblasti integrácie Rómov;
-	tvorba databáz, analýza hospodársko-politických informácií, ponúk, zahraničných programov a možností potrebných pre zabezpečenie finančných prostriedkov na realizáciu zámerov vlády v integrácii Rómov;
-	spolupráca s medzinárodnými organizáciami a zahraničnými subjektami;

      Činnosť regionálnych kancelárií
-	mapovanie situácie v jednotlivých regiónoch;
-	koordinácia a implementácia vládou schválených programov na regionálnej úrovni;
-	konzultácie pri spracovávaní regionálnych projektov pre fondy  zahraničnej pomoci;
-	budovanie regionálnych partnerstiev - komunikácia na úrovni starostov obcí, vyšších územných celkov, lokálnych mimovládnych organizácií a spolupráca  na konkrétnych projektoch;
-	poskytovanie informácií a zbieranie podkladov pre prácu úradu - podnety, potreby jednotlivých komunít;
-	pravidelné výjazdy do terénu;

sídlo regionálnej kancelárie	spádové okresy 	
Prešov	Prešov, Sabinov, Bardejov, Svidník, Stropkov, Vranov nad Topľou, Humenné, Medzilaborce, Snina	
Košice	Košice I., II., III., IV., Košice- okolie, Trebišov, Michalovce, Sobrance	
Spišská Nová Ves	Spišská Nová Ves, Rožňava, Gelnica, Levoča, Kežmarok, Stará Ľubovňa, Poprad, Liptovský Mikuláš	
Rimavská Sobota	Rimavská Sobota, Revúca, Poltár, Lučenec, Veľký Krtíš	
Banská Bystrica	Banská Bystrica, Brezno, Detva, Krupina, Zvolen, Banská Štiavnica, Žarnovica, Žiar nad Hronom, Prievidza, Turčianske Teplice, Ružomberok	

Sídla regionálnych kancelárií a ich spádové okresy nekopírujú územnosprávne členenie Slovenskej republiky. Pri určovaní ich sídiel predkladateľ vychádzal z veľkosti jednotlivých okresov, podielu marginalizovaných rómskych komunít v týchto okresoch a z prístupnosti obyvateľov k týmto regionálnym kanceláriám. 

2.2. Organizačná štruktúra Úradu pre integráciu rómskych komunít so sídlom v Bratislave obsahuje 25 pracovných miest, z toho 10 zamestnancov bude pracovať v kancelárii v Bratislave, 15 zamestnancov bude v piatich regionálnych kanceláriách (v každej kancelárii traja zamestnanci). Pracovnoprávne vzťahy zamestnancov Úradu sa spravujú zákonom č. 313/2001 Z. z. o verejnej službe v znení neskorších predpisov.
Úrad pre integráciu má tri oddelenia – oddelenie dokumentácie a analýz,  oddelenie projektov a implementácie, oddelenie všeobecnej správy. 

Pozície a hlavná náplň pracovníkov Úradu pre integráciu rómskych komunít
(pozri aj organizačnú štruktúru Úradu v prílohe)

•	riaditeľ úradu – riadi, organizuje a kontroluje činnosť Úradu, rozhoduje o všetkých otázkach v rámci pôsobnosti Úradu a je zodpovedný za jeho činnosť;
•	zástupca riaditeľa  (koordinátor pre právnu oblasť) – zastupuje riaditeľa v jeho neprítomnosti alebo z jeho poverenia v plnom rozsahu práva a povinností; podieľa sa na konkretizácii a realizácii úloh v rámci Úradu a spoluzodpovedá za ich plnenie; zodpovedá za činnosť regionálnych kancelárií;

Oddelenie dokumentácie a analýz	
•	koordinátor pre analýzy, rešerše, informačné databázy a zber údajov - vytvára a stará sa o databázu údajov; má prehľad o uchovávaných informáciách; mapuje situáciu a vnímanie príslušníkov rómskych komunít v médiách; robí rešerše informácií týkajúce sa danej problematiky vo všetkých prístupných médiách
•	koordinátor pre oblasť interetnických vzťahov - operatívne v teréne rieši vzniknuté problémové situácie (nedorozumenia, konfrontácie, konflikty) prostredníctvom vyjednávania, sprostredkovania riešení a pod.;

Oddelenie projektov a  implementácie
•	koordinátor projektov a zahraničnej pomoci - koordinuje činnosť regionálnych konzultantov projektov a zahraničnej pomoci;
•	koordinátor komunitných programov - implementuje komplexný rozvojový program rómskych osád a program sociálnych terénnych pracovníkov; zostavuje odborné tímy pre jednotlivé obce a koordinuje ich prácu; vyčísľuje finančné nároky programu; priebežne vykonáva monitoring programu a analyzuje jeho úspechy a neúspechy;
•	regionálni koordinátori (5x) – zodpovedá za chod regionálnej kancelárie; riadi činnosť úradu v danom regióne; koordinuje implementáciu programov vo svojom regióne; zabezpečuje kontakt s obcami, v ktorých sa program realizuje; pozná a mapuje situáciu rómskych komunít v danom regióne; 
•	regionálni konzultanti projektov a zahraničnej pomoci (5x) - poskytujú konzultácie vyšším územným celkom, obciam, poprípade ďalším konečným prijímateľom finančných prostriedkov zo štrukturálnych fondov v oblasti, ktorá sa dotýka záležitostí rómskych komunít; 

Oddelenie všeobecnej správy
•	sekretárka riaditeľa - vedie databázu údajov a spisový archív; vybavuje korešpondenciu, vedie prehľad došlej a odoslanej pošty, vedie a spracováva evidenciu o dochádzke a čerpaní dovolenie;
•	regionálny administratívny pracovník (5x) - realizuje výjazdy do terénu; pripravuje podklady a realizuje zber informácií pre úrad;
•	ekonóm
•	účtovníčka/sekretárka 
•	šofér

3. Vzťah splnomocnenca vlády SR pre rómske komunity a Úradu pre integráciu rómskych komunít
Vzájomný vzťah medzi splnomocnencom vlády SR pre rómske komunity a Úradom pre integráciu rómskych komunít vychádza predovšetkým z  pôsobnosti Úradu a činnosti regionálnych kancelárií na strane jednej a pôsobnosti splnomocnenca na strane druhej. Úrad v prvom rade zabezpečuje efektívnu realizáciu programov v spolupráci s regionálnymi a miestnymi samosprávami (prioritne Komplexný rozvojový program rómskych osád a Program terénnych sociálnych pracovníkov) a podieľa sa na príprave čiastkových projektov na zabezpečenie jeho financovania.
Personálne posilnenému sekretariátu splnomocnenca vlády SR zostáva v jeho náplni práce prioritne koordinácia jednotlivých rezortov pri tvorbe vládnych materiálov, rozpracovaní Základných téz koncepcie politiky vlády SR v integrácii rómskych komunít (uznesenie č. 278 z 23. apríla 2003), t. z. tvorba štátnej politiky v integrácii rómskych komunít.
Úrad je teda „implementačnou“ zložkou pre realizáciu vládnych programov, ktoré pripravuje sekretariát splnomocnenca v spolupráci s jednotlivými rezortmi. Dosah splnomocnenca vlády SR na fungovanie Úradu je predovšetkým prostredníctvom právomoci navrhovať odvolanie, resp. menovanie riaditeľa Úradu. 

4. Finančné náklady na zriadenie Úradu pre integráciu rómskych komunít

Úrad bude zriadený z prostriedkov štátneho rozpočtu na rok 2003 vyčlenených na tento účel v rozpočtovej kapitole Všeobecná pokladničná správa - rezerva na projekty riešenia problémov rómskej komunity.

4.1. Náklady na rok 2003

A. náklady na zriadenie Úradu so sídlom v Bratislave  	6 119 000,- Sk	           
B. náklady na zriadenie 5-tich regionálnych kancelárií
(1 existujúca v Prešove) 					6 166 000,- Sk		
SPOLU						          12 285 000,- Sk

Z toho:

Bežné výdavky						323 000,- Sk
Kapitálové výdavky					       11 962 000,- Sk
SPOLU						       12 285 000,- Sk

Rozpis nákladov na zriadenie Úradu so sídlom v Bratislave

	názov položky	spolu	
600	Bežné výdavky	173 000,-	
630	Tovary a ďalšie služby, v tom:	173 000,-	
631	Cestovné výdavky	73 000,-	
633	Materiál a služby	100 000,-	

700	Kapitálové výdavky	5 946 000,-	
710	Obstarávanie kapitálových aktív, v tom:	5 946 000,-	
711	Nákup pozemkov a nehmotných aktív	150 000,-	
713	Nákup kancelárskych strojov, prístrojov a zariadení	1 396 000,-	
714	Nákup dopravných prostriedkov všetkého druhu	1 400 000,-	
717	Realizácia stavieb a ich technického zhodnotenia	3 000 000,-	
			
S P O L U	6 119 000,-	

Rozpis nákladov na zriadenie 5 regionálnych pobočiek

	názov položky	spolu	
600	Bežné výdavky	150 000,-	
633	Materiál a služby	150 000,-	

700	Kapitálové výdavky	6 016 000,-	
710	Obstarávanie kapitálových aktív, v tom:	6 016 000,-	
711	Nákup pozemkov a nehmotných aktív	100 000,-	
713	Nákup kancelárskych strojov, prístrojov a zariadení	1 316 000,-	
717	Realizácia stavieb a ich technického zhodnotenia	2 000 000,-	
714	Nákup dopravných prostriedkov všet. druh.	2 600 000,-	
			
S P O L U	6 166 000,-	

4.2. Náklady na rok 2004

Bežné výdavky						18 800 000,- Sk
Kapitálové výdavky						  1 200 000,- Sk
SPOLU:                                                       		            20 000 000,- Sk

Rozpočet Úradu a 5 regionálnych kancelárií na rok 2004

	názov položky	spolu	
600	Bežné výdavky	18 800 000,-	
610	Mzdy, platy a osobné vyrovnania	5 400 000,-	
620	Poistné a príspevok zamest. do poisťovní a NÚP	2 600 000,-	
630	Tovary a ďalšie služby, v tom:	10 800 000,-	
631	Cestovné výdavky	834 000,-	
632	Energie, voda a komunikácie	600 000,-	
633	Materiál a služby	1 100 000,-	
634	Dopravné	1 100 000,-	
635	Rutinná a štandardná údržba	400 000,-	
636	Nájomné za prenájom	3 480 000,-	
637	Ostatné tovary a služby	3 286 000,-	

700	Kapitálové výdavky	1 200 000,-	
710	Obstarávanie kapitálových aktív, v tom:	1 200 000,-	
711	Nákup pozemkov a nehmotných aktív	200 000,-	
713	Nákup kancelárskych strojov, prístrojov a zariadení	500 000,-	
716	Prípravná a projektová dokumentácia	500 000,-	

S P O L U:	20 000 000,-	

Návrh

Štatútu 
splnomocnenca vlády Slovenskej republiky pre rómske komunity

Čl. 1

	Štatút splnomocnenca vlády Slovenskej republiky pre rómske komunity vymedzuje postavenie, pôsobnosť a úlohy splnomocnenca vlády Slovenskej republiky pre rómske komunity (ďalej len splnomocnenec), ustanovuje zásady činnosti a organizačné zabezpečenie činnosti splnomocnenca a vzťahy splnomocnenca k orgánom štátnej správy, orgánom územnej samosprávy a iným subjektom.

Čl. 2
Postavenie splnomocnenca

(1)	Splnomocnenec má postavenie poradného orgánu vlády Slovenskej republiky1). 

(2)	Splnomocnenca vymenúva a odvoláva vláda Slovenskej republiky (ďalej len vláda SR) na návrh podpredsedu vlády. 

(3)	Splnomocnenec je za výkon svojej funkcie zodpovedný vláde SR.
 
(4)	Platové náležitosti splnomocnenca určuje vláda SR.2)

Čl. 3
Pôsobnosť splnomocnenca

(1)	Splnomocnenec ako poradný orgán vlády SR pre problematiku rómskych komunít v Slovenskej republike plní úlohy zamerané na riešenie záležitostí rómskych komunít a realizuje systémové opatrenia na zlepšenie postavenia a ich integráciu do spoločnosti.

(2)	Splnomocnenec zriaďuje Medzirezortnú komisiu pre záležitosti rómskych komunít (ďalej len medzirezortná komisia) a predsedá jej, zvoláva a riadi rokovania komisie a zodpovedá vláde SR za jej činnosť. Pôsobnosť, zloženie, úlohy, zásady činnosti, práva a povinnosti členov a finančné a organizačné zabezpečenie činnosti medzirezortnej komisie vymedzuje jej štatút.

(3)	V rozsahu svojej pôsobnosti si splnomocnenec môže zriaďovať poradné orgány.

(4)    V rozsahu svojej pôsobnosti splnomocnenec koordinuje činnosť Úradu pre integráciu rómskych komunít, zriadeného Úradom vlády SR.

Čl. 4
Hlavné úlohy splnomocnenca

(1)	V rozsahu svojej pôsobnosti splnomocnenec plní tieto úlohy:
a)	navrhuje a realizuje opatrenia v súčinnosti s ústrednými orgánmi štátnej správy, miestnymi orgánmi štátnej správy, orgánmi územnej samosprávy a mimovládnymi organizáciami,
b)	pripravuje podklady a stanoviská na rokovania vlády SR,
c)	v spolupráci so zainteresovanými inštitúciami pripravuje, zadáva a vyhodnocuje programy zamerané na zlepšenie postavenia príslušníkov rómskych komunít v spoločnosti s dôrazom na:
1.	zvyšovanie vzdelanostnej úrovne a prípravu na povolanie,
2.	zlepšenie životných podmienok v obciach s rómskymi osadami,
3.	zvyšovanie právneho vedomia,
4.	zvyšovanie aktívnej účasti Rómov na verejnom živote a správe vecí verejných,
5.	využívanie ľudského a pracovného potenciálu,
6.	vedecké skúmanie problematiky rómskych komunít,
7.	aktívnu účasť na medzinárodných projektoch zameraných na zlepšenie života rómskych komunít,
d)	organizuje porady zainteresovaných orgánov a inštitúcií a po dohode s nimi navrhuje príslušné opatrenia a závery,
e)	vyjadruje sa ku koncepciám vypracovaným orgánmi štátnej správy, orgánmi územnej samosprávy a inými zainteresovanými inštitúciami,  ktoré sa týkajú riešenia záležitostí rómskych komunít,
f)	navrhuje a vyjadruje sa k   použitiu prostriedkov štátneho rozpočtu vyčlenených na riešenie záležitostí rómskych komunít,
g)	kontroluje prijaté a realizované opatrenia v súčinnosti s ústrednými orgánmi štátnej správy, miestnymi orgánmi štátnej správy, orgánmi územnej samosprávy a mimovládnymi organizáciami, aj prostredníctvom vlastných štruktúr.

(2)	Splnomocnenec každoročne do konca marca predkladá vláde SR správu o svojej činnosti, vrátane činnosti Úradu pre integráciu rómskych komunít a dosiahnutých výsledkoch za obdobie predchádzajúceho roka.

Čl. 5
Zásady činnosti splnomocnenca

(1)	Splnomocnenec sa pri výkone svojej funkcie riadi Ústavou Slovenskej republiky, ústavnými zákonmi, zákonmi, inými všeobecne záväznými právnymi predpismi a  uzneseniami vlády SR.

(2)	Návrhy, na ktorých realizáciu je potrebný súhlas vlády SR, predkladá splnomocnenec na rokovanie vlády prostredníctvom podpredsedu vlády SR. Splnomocnenec predkladá návrhy na rokovanie poradných orgánov vlády, ak si to vyžaduje povaha veci.

(3)	Splnomocnenec sa môže zúčastniť schôdze vlády SR, na ktorej sa prerokúvajú otázky, ktoré patria do jeho pôsobnosti za podmienok ustanovených rokovacím poriadkom vlády SR. 

Čl. 6
Vzťahy splnomocnenca k orgánom štátnej správy, orgánom územnej samosprávy a iným subjektom

(1)	Splnomocnenec je oprávnený v medziach svojej pôsobnosti žiadať informácie a stanoviská od orgánov štátnej správy, ako aj od organizácií a inštitúcií v ich zriaďovateľskej pôsobnosti a spolupracuje s nimi v rámci plnenia svojich úloh.

(2)	Splnomocnenec sa s príslušnými orgánmi štátnej správy podieľa na tvorbe koncepcií zameraných na zlepšenie postavenia rómskych komunít a na metodickom usmernení poradcov a asistentov v štátnej správe a v inštitúciách poverených štátnou správou vrátane škôl a iných vzdelávacích inštitúcií. 

(3)	Splnomocnenec sa podieľa na príprave a implementácii programov financovaných z prostriedkov Európskych spoločenstiev poskytnutých Slovenskej republike na realizáciu spoločných programov podľa medzinárodných zmlúv a iných finančných prostriedkov zo zahraničia, určených na financovanie programov a projektov využiteľných na riešenie záležitostí rómskych komunít v Slovenskej republike. S týmto cieľom spolupracuje s príslušnými rezortmi a s inými zainteresovanými inštitúciami.

(4)	Splnomocnenec spolupracuje s orgánmi územnej samosprávy, mimovládnymi organizáciami, medzinárodnými organizáciami a inými subjektmi pri príprave, realizácii a vyhodnocovaní programov na zlepšenie postavenia rómskych komunít.

Čl. 7
Organizačné, administratívne a materiálno-technické zabezpečenie činnosti splnomocnenca

(1)	Na zabezpečenie činnosti splnomocnenca sa na Úrade vlády Slovenskej republiky zriaďuje Sekretariát splnomocnenca vlády Slovenskej republiky pre rómske komunity (ďalej len sekretariát).

(2)	Na čele sekretariátu je splnomocnenec. Vnútornú organizačnú štruktúru sekretariátu určuje organizačný poriadok sekretariátu, ktorý vydá vedúci Úradu vlády Slovenskej republiky na návrh splnomocnenca. 

(3)	Zamestnanci sekretariátu sú v štátnozamestnaneckom pomere3) alebo v pracovnoprávnom vzťahu4) k Úradu vlády Slovenskej republiky.

(4)	Zamestnanci sekretariátu sú priamo riadení splnomocnencom.

(5)	Splnomocnenec má pre výkon svojej funkcie pridelené služobné osobné motorové vozidlo s vodičom.

Čl. 8
Finančné zabezpečenie činnosti splnomocnenca a sekretariátu

	Výdavky spojené s plnením úloh splnomocnenca a sekretariátu sa hradia zo štátneho rozpočtu. Návrh rozpočtu na plnenie úloh splnomocnenca a sekretariátu sa predkladá ako súčasť návrhu rozpočtu rozpočtovej kapitoly Úradu vlády Slovenskej republiky.

Čl. 9

Zmeny štatútu schvaľuje vláda SR. 

Čl. 10

Zrušuje sa Štatút splnomocnenca vlády Slovenskej republiky pre rómske komunity schválený uznesením vlády Slovenskej republiky č. 886 zo dňa 19. septembra 2002.

Čl. 11

Tento štatút nadobúda účinnosť dňom jeho schválenia vládou SR.

_________________________________

1) Zákon č. 575/2001 Z. z. o organizácii činnosti vlády a organizácii ústrednej štátnej správy v znení zákona č. 143/2002 Z. z.

2)  Zákon č. 312/2001 Z. z. o štátnej službe a o zmene a doplnení niektorých zákonov v znení   neskorších predpisov

3) Zákon č. 312/2001 Z. z. o štátnej službe a o zmene a doplnení niektorých zákonov v znení   neskorších predpisov

4) Zákon č. 311/2001 Z. z. Zákonník práce v znení zákona č. 165/2002 Z. z.

Návrh

Zriaďovacia listina 
Úradu pre integráciu rómskych komunít

	V súlade s ustanovením § 21 a nasl. zákona NR SR č. 303/1995 Z. z. o rozpočtových pravidlách v znení neskorších predpisov, Úrad vlády Slovenskej republiky ako zriaďovateľ vydáva túto 

zriaďovaciu listinu

Čl. I
Názov, sídlo a identifikačné číslo organizácie

Názov organizácie:   Úrad pre integráciu rómskych komunít 
Sídlo organizácie:     ...................................., Bratislava
IČO:		           ........................

Čl. II
Forma hospodárenia

Úrad pre integráciu rómskych komunít je rozpočtovou organizáciou, ktorá je svojimi príjmami a výdavkami napojená na rozpočet Úradu vlády Slovenskej republiky. Hospodári samostatne podľa schváleného rozpočtu v súlade so zákonom NR SR č. 303/1995 Z. z. o rozpočtových pravidlách v znení neskorších predpisov. 

Čl. III
Predmet činnosti

Úrad pre integráciu rómskych komunít vykonáva najmä tieto činnosti:

1.	V kooperácii so splnomocnencom vlády Slovenskej republiky pre rómske komunity  zabezpečuje implementáciu programov vlády zameraných na integráciu rómskych komunít a koordináciu aktivít súvisiacich s ich realizáciou s orgánmi regionálnych a miestnych samospráv.
2.	Poskytuje konzultácie v oblasti prípravy projektov pre fondy zahraničnej pomoci, v spolupráci s regionálnymi a miestnymi samosprávami definuje teritoriálne a sektorové priority v integrácii Rómov a spolupôsobí pri tvorbe partnerských sietí. 
3.	Zbiera informácie a monitoruje dopad realizovaných politík na integráciu rómskych komunít.
4.	Monitoruje realizáciu ďalších podporných projektov realizovaných inými subjektmi v oblasti integrácie Rómov.
5.	Spracúva databázy, analyzuje hospodárskopolitické informácie, ponuky zahraničných programov a možnosti potrebné pre zabezpečenie finančných prostriedkov na realizáciu zámerov vlády Slovenskej republiky v integrácii Rómov. 
6.	V súčinnosti s kompetentnými orgánmi štátnej správy aktívne spolupracuje s inštitúciami Európskej únie a s ďalšími medzinárodnými organizáciami a inštitúciami v rámci ich činnosti súvisiacej s rómskou problematikou.
7.	V oblasti riešenia záležitostí rómskych komunít spolupracuje s mimovládnymi organizáciami na národnej úrovni a podľa možnosti zabezpečuje aj aktívny podiel Slovenskej republiky na spolupráci v rámci medzinárodných mimovládnych organizácií zaoberajúcich sa rómskou problematikou.

Čl. IV
Štatutárny orgán

Štatutárnym orgánom Úradu pre integráciu rómskych komunít je riaditeľ. Riaditeľa vymenúva a odvoláva vedúci Úradu vlády SR na návrh splnomocnenca vlády SR pre rómske komunity.
Riaditeľ je oprávnený konať v mene Úradu pre integráciu rómskych komunít vo všetkých veciach spojených s jeho pôsobnosťou a zastupovať ho navonok.
Riaditeľ riadi a organizuje činnosť Úradu pre integráciu rómskych komunít a zodpovedá za jeho činnosť.
Riaditeľ Úradu pre integráciu rómskych komunít je za výkon svojej funkcie zodpovedný splnomocnencovi vlády SR pre rómske komunity.

Čl. V
Majetok organizácie

Úrad pre integráciu rómskych komunít hospodári s majetkom štátu v súlade so zákonom NR SR č. 278/1993 Z. z. o správe majetku štátu v znení neskorších predpisov.

Čl. VI
Organizačné a personálne zabezpečenie činnosti 
Úradu pre integráciu rómskych komunít

Podrobnosti o organizačnej štruktúre a činnosti Úradu pre integráciu rómskych komunít ustanovuje organizačný poriadok, ktorý vydáva riaditeľ a schvaľuje vedúci Úradu vlády Slovenskej republiky.
Súčasťou Úradu pre integráciu rómskych komunít je 5 regionálnych kancelárií.
Pracovnoprávne vzťahy zamestnancov Úradu pre integráciu rómskych komunít sa spravujú zákonom č. 313/2001 Z. z. o verejnej službe v znení neskorších predpisov.

Čl. VII
Záverečné ustanovenia

Úrad pre integráciu rómskych komunít sa zriaďuje dňom 1. januára 2004 na dobu neurčitú. Táto zriaďovacia listina nadobúda účinnosť dňom jej podpísania.